Minen vruntliken grote tovoren gescreven unde wes ik gudes vormach to juwer behegelicheyt. Ersamen leven heren, vrunde unde leven nabers, bormester unde radh der stad Revall. Juwer ersamycheyt unde leve do ik to wetende unde to vorstande, wo dat ik nu in deme herveste Peter Os, de Got siner sele gnade, dede in truwen unde in gudeme geloven enen siden borden unde myt sulver beslagen unde 1 guldenen vorspan unde alzo, offt ik eme hadde togeschreven umme welke stukke to des slotes behoff ik behofft hadde, so solde he dat vorgescreven dink hebben utgesat vor ene summa geldes. Nu, leve heren unde guden nabers, danke ik Gode, dat ik des nicht en dorffte unde oc my dar nen not to dreff. Nu is my to wetende wordin, dat hera Bernt Halter, juwe medeborger, hefft de vorgescreven stykke, unde he hefft my togebaden, dat ik se nymmer wedderkrigen sal, sunder ik sal em geven 5 mrc. myn dan hundert redes geldes. Leven nabers unde ersamen heren. Nu dunket my wol des, dat my en luttik darane to kort scheghe; my were dat kwat, dat ik alle sine schult solde betalen unde ik na eme nicht geerffvet hebbe unde och nicht sin erffname byn. Darumme, ersamen leven heren, bidde ik juwe ersamheyt, dat gy wol willin don unde helpen mynen dener Hans Jute, dussen breffviser, to rechte umme desse stykke unde sake van myner wegen, unde he scal jw alla dingh berichten umme alla sake, wat ik Peter Os gesant hebbe unde he sulven eme geantwordet hefft van myner wegen unde wo alle dingh sint togegan tusschen Peter Os unde my. Nicht mer to dusser tiit, sunder, leven heren, dut hyrby also myn gude love to jw is unde ik gerne forschulden wil myt alleme gude. Unde ik bidde juwe ersamheyt, dat gy wol willen don unde scriven my en antword wedder, offt ik min dingh mach wedderkrigen offte nicht. Hyrmede so bevele ik jw deme almechtigen Gode nu unde to ewigen tiden. Wat juwer ersamheyt leff is, dat do ik altiit gerne. Gescreven up Rasaborg des mandages vor pinxsten, under mynem ingesegel. Cecilie, hera Boo Dyren dochter. Adress: An de ersamen unde erwerdighen leven heren unde guden vrunde, bormester unde rad der stad tho Revell, kame dusse breff myt gantser werdicheyt, detur hec, presentetur.